DA Den Europæiske Unions Tidende C 109/23

Meddelelse til de personer og enheder, som er opført på de lister, der er omhandlet i artikel 11 og 15 i Rådets forordning (EF) nr. 194/2008 om forlængelse og styrkelse af de restriktive foranstaltninger over for Burma/Myanmar og ophævelse af forordning (EF) nr. 817/2006 i medfør af Kommissionens forordning (EF) nr. 385/2008

(2008/C 109/08)

Rådet for Den Europæiske Union har i fælles holdning 2008/349/FUSP besluttet at ændre visse bilag til fælles holdning 2006/318/FUSP (1), efter at have fastlagt, at:

1) De personer og enheder, som er opført i bilag II til fælles holdning 2006/318/FUSP, er: a) enkelte medlemmer af Burmas/Myanmars regering eller b) fysiske eller juridiske personer, enheder eller organer med tilknytning til dem, som omhandlet i artikel 4, stk. 1, og artikel 5, stk. 1, i fælles holdning 2006/318/FUSP.

2) De personer og enheder, som er opført i bilag III til fælles holdning 2006/318/FUSP, er: a) virksomheder, der ejes eller kontrolleres af Burmas/Myanmars regering, eller de offentlige instanser, virksomheder, herunder privatretlige virksomheder, hvori de offentlige myndigheder har aktiemajoriteten, og organer i denne stat b) virksomheder, der ejes eller kontrolleres af de enkelte medlemmer af Burma/Myanmars regering eller af fysiske eller juridiske personer, enheder eller organer med tilknytning til dem, eller c) juridiske personer, enheder eller organer, der ejes eller kontrolleres af de i litra a) eller b) nævnte virksomheder, eller optræder for dem eller på deres vegne.

Kommissionen har derfor i overensstemmelse med bemyndigelsen i artikel 18, stk. 1, litra b), i Rådets forordning (EF) nr. 194/2008 (2) vedtaget Kommissionens forordning (EF) nr. 385/2008 (3), som ændrer bilag VI og VII til forordning (EF) nr. 194/2008.

Forordningen (EF) nr. 194/2008 indeholder bestemmelser om:

1) indefrysning af alle pengemidler, andre finansielle aktiver og økonomiske ressourcer, som tilhører de personer, grupper og enheder, der er opført i bilag VI, og bestemmelser om, at ingen pengemidler, andre finansielle aktiver eller økonomiske ressourcer hverken direkte eller indirekte må stilles til rådighed for dem, og

2) et forbud mod nye investeringer i de virksomheder, juridiske personer, enheder eller organer, som er opført i bilag VII.

De personer og enheder, der er opført i bilag VI, gøres opmærksom på at de har mulighed for at indgive en ansøgning til de kompetente myndigheder i den eller de relevante medlemsstater, der er opført på webstederne i bilag IV til forordning (EF) nr. 194/2008, med henblik på at opnå tilladelse til at anvende indefrosne midler i forbindelse med basale behov eller specifikke betalinger, jf. artikel 13 i forordningen.

De pågældende personer og enheder kan til enhver tid sende Rådet en anmodning sammen med eventuel dokumentation om, at beslutningen om at optage dem eller bibeholde dem på ovennævnte lister tages op til fornyet overvejelse, til følgende adresse:

Rådet for Den Europæiske Union rue de la Loi 175 B-1048 Bruxelles

Anmodninger vil blive behandlet, når de modtages. I den forbindelse gøres de pågældende personer og enheder opmærksom på, at Rådet løbende overvåger listerne i overensstemmelse med artikel 9 i fælles holdning 2006/318/FUSP.

De pågældende personer og enheder gøres tillige opmærksom på, at forordning (EF) nr. 385/2008 kan indbringes for De Europæiske Fællesskabers Ret i Første Instans, jf. artikel 230, stk. 4 og 5, i traktaten om oprettelse af Det Europæiske Fællesskab.

(1) EUT L 116 af 29.4.2006, s. 77. Fælles holdning senest ændret ved fælles holdning 2008/349/FUSP (EUT L 116 af 30.4.2008).

(2) EUT L 66 af 10.3.2008, s. 1.

(3) EUT L 116 af 30.4.2008, s. 5.